**Joshua Olav Daniel Hodne French** (født 7. april 1982 i Re) er en norsk/britisk leiesoldat, som sammen med Tjostolv Moland ble arrestert og dømt til døden for drap, drapsforsøk, væpnet ran, dannelse av en kriminell organisasjon og spionasje i Den demokratiske republikken Kongo i 2009. French sonet åtte år i kongolesisk fengsel fram til han ble benådet i 2017.

Familiebakgrunn og oppvekst
---------------------------

Joshua French er sønn av Kari Hilde Hodne French og barnebarn av misjonæren Olav Hodne. Han har norsk og britisk statsborgerskap, og er oppvokst i Re i Vestfold samt Pakistan og England.

Karriere
--------

Da han var ferdig med videregående skole vervet han seg til den britiske hæren og tjenestegjorde i fallskjermjegerregimentet fra 2002 til 2004. I 2005 og 2006 jobbet han som vekter på Color line-fergene mellom Norge og Danmark og Norge og Tyskland frem til han vervet seg som profesjonell soldat i det norske forsvarets avdeling Telemark bataljon der han i 2007 tjenestegjorde som grenader. Ifølge *Aftenpostens* anonyme kilder ble French tvunget til å slutte året etter, fordi Forsvaret mente han (sammen med Tjostolv Moland) skal ha rekruttert personell til private sikkerhetsselskaper. French har hevdet at dette er uriktig. Ifølge French og Moland brøt de to kontrakten med Forsvaret fordi noen ville ha dem til å starte et eventbyrå. French har hatt flere oppdrag som sikkerhetsvakt, blant annet som piratvakt for et koreansk rederi i Adenbukta. Ifølge French selv skal han og Moland ha hatt flere sikkerhetsoppdrag i afrikanske land blant annet Angola, Sierra Leone og Den demokratiske republikken Kongo den siste tiden. French har innrømmet at han og Moland arbeidet som leiesoldater i blant annet Kongo, men det er uklart for hvem og hva slags oppdrag de gjennomførte. Fra begynnelsen av året 2008 og frem til arrestasjonen i mai 2009 arbeidet han i sikkerhetsselskapet Special Intervention Group Ltd, hvis leiesoldater ble kallt *ninjaene*. SiG ble ledet av Torgeir Eriksen (tidligere Torgeir Friksen). Tjostolv Moland og Joshua Olav D. Hodne French drev SiGs filial i Uganda.

Dom og fengselsopphold
----------------------

I 2009 ble Joshua French og Tjostolv Moland fengslet av kongolesiske myndigheter, anklaget for blant annet drap og spionasje. Deres sjåfør, Abedi Kasongo, ble funnet skutt og drept den 5. mai i et skogsområde utenfor Kisangani i Den demokratiske republikken Kongo. To vitner hevdet at de to nordmennene sto bak. French og Moland har i norske medier stått fast på at banditter angrep dem og sjåføren. De to ble etter en uke på flukt i jungelen arrestert i nasjonalparken Okapi. Begge hadde da med seg sine militære ID-kort som ikke var korrekt tilbakelevert. De ble derfor betraktet som militært norsk personell og representanter for Norge. 
Etter flere utsettelser begynte rettssaken ved en militærdomstol i Kisangani den 14. august 2009, og den 8. september ble dommen avsagt. Begge ble funnet skyldig og dømt til døden. Dommen ble anket, men dommen ble senere opprettholdt med mindre justeringer.[]

Dødsdommer blir ikke lenger fullbyrdet i Kongo, og dommen er i realiteten livsvarig fengsel.[*ikke i angitt kilde*]

French og Moland anket dommen til militær høyesterett i Kinshasa. Endelig dødsdom kom 10. juni 2010. Her ble begge dømt for spionasje, drapsforsøk, væpnet ran og dannelse av et kriminelt forbund, og Moland også for ulovlig våpenbesittelse og drap. De avsto fra å anke dommen videre, og satset i stedet på soningsoverføring til Norge.

### Soning i Kongo

French sonet flere steder i Kongo. Han ble først holdt tre måneder i varetekt («cachotte») mens han ble etterforsket av det kongolesiske militære justisvesen og separat av etterretningstjenesten. Siden var han nesten to og et halvt år i sentralfengselet i Kisangani. I august 2011 ble det her oppdaget et mulig fluktforsøk og myndighetene ønsket overføring til et sikrere fengsel i Kinshasa. Overføringen trakk ut i tid, men kom i stand etter flere opptøyer i fengselet i Kisangani.[]
 French og Moland ble flyttet til N'dolo Military Prison i hovedstaden Kinshasa 2. desember 2011.[]

### Molands død

Den 18. august 2013 ble Moland funnet død på cellen han delte med French. Først meddelte det kongolesiske militæret som etterforsket dødsfallet, at French var regnet som uskyldig og at Moland døde i et selvmord. Norsk politi og Kripos med rettsmedisiner fikk etterforske cellen i Kongo og utførte obduksjon og tester som bekreftet Frenchs versjon, at Moland hadde tatt sitt eget liv.

French ble tiltalt og dømt for drap på Moland. Norske advokater mente dommen ikke var konsistent, og rettsmedisineren kalte det for et justismord.

#### Fluktforsøk

French ble etter rettssaken hvor han ble dømt til livsvarig fengsel flyttet til et av den kongolesiske etterretningstjenestens (ANR) sikkerhetshus, hvor han ble holdt under vakthold fra mars 2014 frem til begynnelsen av august, da han flyktet. Etter nesten en halv dag på flukt ble han tilfeldigvis kjent igjen av en ansatt i fengselet og pågrepet på åpen gate, på vei ut av byen.

### Løslatelse

Den 27. februar 2017 uttalte Kongos justisminister at French kom til å bli benådet i løpet av året. French ble løslatt i mai 2017, og kom tilbake til Norge 17. mai. French har fortsatt fire dødsstraffer og en livstidsdom mot seg i Kongo, og har utestående over 60 millioner dollar som han er dømt til å betale til Kongo, solidarisk med den norske stat.[] French har siden han kom hjem i 2017 også hevdet at regjeringssoldater stod bak et ildoverfall mot de to og at sjåføren ble drept i skuddvekslingen.

Foruten lønnsutgifter antar en at Kongosaken har kostet den norske stat minst 4,7 millioner kroner.

Filmen *Mordene i Kongo* fra 2018 er basert på historien om French og Moland.

Foredragsturne
--------------

Vinteren 2018-2019 forbereder French i samarbeid med Atikko en foredragsserie på 34 foredrag: «*Dømt til døden*». Det er gjort overslag som tyder på at dette kan gi French et overskudd på ca 4 mill. Etter opptreden i Sandnes omtalte Stavanger Aftenblads journalist Leif Tore Lindø foredraget som en «reinvaskingsturne». Direktør Liv Tørres ved Nobels Fredssenter er også kritisk til denne fordragsturneen.
Det var planlagt foredrag under «Svarta Bjørn»-konferansen 22. mars 2019 i Narvik. Dette foredraget er nå avlyst med henvisning til uttalelser fra politikere i Narvik og sett i lys av Fredsprisutdelingen 2018. I Tromsø er det i desember 2018 heftig debatt om skjebnen til foredraget der. Tromsø-ordfører Kristin Røymo er også lite begeistret for emnet, men mener at ytringsfriheten taler for at man også må slippe French til med sin fremstilling.

Referanser
----------

1. ↑   Social Networks and Archival Context, SNAC Ark-ID w6zk8298, besøkt 9. oktober 2017[Hentet fra Wikidata]
2. 1 2   BBC, «Joshua French gets life for killing Tjostolv Moland in Congo», utgitt 19. februar 2014, besøkt 18. februar 2022, «A joint UK-Norwegian national, Mr French was born in Norway to a British father and Norwegian mother, and lived in Margate, Kent, as a child.»[Hentet fra Wikidata]
3. ↑  .
4. ↑  «Bestefaren til French er død». *Dagbladet.no* **(norsk)**. 29. oktober 2009. Besøkt 24. august 2018.
5. ↑  «Dette er historien om Joshua French». *Aftenposten* **(norsk)**. 17. mai 2017. Besøkt 24. februar 2019.
6. ↑  «Furuholmen: - Dødsdømte nordmenn åpenbart uskyldige». *NTB*. 26. september 2009. «Den profilerte norske advokaten sier han ønsker å bringe britiske myndigheter inn i saken ettersom Joshua French er halvt norsk og halvt britisk. Det synes moren til Joshua French, Kari Hilde French, er en god idé.»
7. ↑  «Ber for sønnen i Kongo». *Nordstrands blad* **(norsk)**. 17. september 2009. Besøkt 23. februar 2019.
8. ↑  aftenposten.no: «Bakgrunnen til Tjostolv Moland og Joshua French»
9. ↑  Hubert, Thomas: *Tvunget ut av forsvaret*. Aftenposten 20090901.
10. 1 2  aftenposten.no: «Tvunget ut av Forsvaret»
11. 1 2  (no) Tore Bergsaker/Dagbladet.no (7. august 2009). «*- Ansiktet hans viser styrke og ro*». *Dagbladet*. Besøkt 22. august 2009.
12. 1 2  Ervik, Kristian: *Special Intervention Group er lagt ned*
13. ↑  (no) Tore Bergsaker/Dagbladet.no. «*-Anonymiteten er ikke så viktig lenger*». *Dagbladet*. Besøkt 7. august 2009.
14. ↑  «Joshua French meldte ID-kortet fra Forsvaret tapt». *VG* **(norsk)**. 5. oktober 2009. Besøkt 23. august 2018.
15. ↑  Bentzrød, Sveinung Berg (14. august 2009). «Forsvaret skjerper ID-rutiner». *Aftenposten* **(norsk)**. s. 6. Besøkt 26. august 2018.
16. ↑  Dømt til døden – retten krever 360 millioner av Norge
17. 1 2  Dommen av 10. juni. 2010 (transkribert til norsk) Arkivert 23. august 2018 hos Wayback Machine..
18. ↑  Marte Aronsen, Kristian Aanensen og Dag Bredvei (10. juni 2010). «Moland og French dømt til døden igjen». NRK. Besøkt 23. august 2018.
19. ↑  Gouby, Mélanie; Mubalama, Passy: *DRC Death Penalty Debate*.
20. ↑  Bønn om nåde for Kongo-fangene. *Dagbladet* 24. juni 2010, s. 15.
21. ↑  «Kripos med når French avhøres». *Aftenposten*. 24. august 2013. s. 10.
22. ↑  «Følg saken - Kongo drapet». *Dagbladet*. 26. august 2011.
23. ↑  Kan ikke gjenopptas i Norge. *Aftenposten*, 11. juni 2011, s. 8.
24. ↑  «1,000 inmates escape from Congo prison». The Telelegraph. 7. september 2011. Besøkt 23. august 2018.
25. ↑  French og Moland overført til Kinshasa
26. ↑  Græsvik 2017, s. 216
27. ↑  «Full forvirring rundt French-rettssaken». *VG* **(norsk)**. 7. januar 2014.
28. ↑  «French dømt for å ha drept Moland». *VG* **(norsk)**. Besøkt 23. august 2018.
29. ↑  Camilla Wernersen, Svein Vestrum Olsson (9. februar 2014). «Advokat: – Kan tyde på at Kongo føler seg tråkket på tærne». NRK. Besøkt 23. august 2018.
30. ↑  Camilla Wernersen, Vilde Helljesen, Marit Kolberg (25. februar 2014). «Rettsmedisiner kaller French-dom for justismord» **(norsk)**. NRK. Besøkt 27. august 2018.
31. ↑  Paal Wergeland og Marit Kolberg (13. august 2014). «French pågrepet på åpen gate». NRK. Besøkt 24. august 2018.
32. ↑  NRK. «Kongos justisminister: – Joshua French blir satt fri». *NRK* **(norsk)**. Besøkt 27. februar 2017.
33. 1 2  Erlend Skevik og Oda Leraan Skjetne (17.05.2017). «Joshua French er løslatt fra fengselet i Kongo». VG. Besøkt 17. mai 2017.
34. ↑  Ildoverfall av kongolesiske militære?
35. ↑  Paust, Thomas: *Norge har brukt 4,7 millioner på Kongo-saken*.
36. ↑  Mari Brenna Vollan (3. november 2018). «Kan håve inn millioner». Klassekampen. Besøkt 14. desember 2018.
37. 1 2 3 4  Vegar Tjørhom, Amalie Nygård Jakobsen (14. desember 2018). «Avlyser Joshua French-foredrag etter kraftig kritikk». NRK. Besøkt 14. desember 2018.
38. ↑  Liv Tørres (25. oktober 2018). «Vi må velge våre helter». Nobels fredssenter. Arkivert fra originalen 2. april 2019. Besøkt 14. desember 2018.

Litteratur
----------

* Fredrik Græsvik (2017). *Dømt til døden i Kongo : Historien om Tjostolv Moland og Joshua French*. Kagge. ISBN 9788248921172.
* Nikolaj Frobenius (2018). *Kongonotatene.* Roman. Gyldendal Norsk Forlag.

Eksterne lenker
---------------

* (en) Joshua French på Internet Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI
 |